
Δελτίο Τύπου

Παρασκευή 16 Ιουλίου 2021
Αναχωρεί για το Τόκιο ο Λευτέρης Πετρούνιας

Με στόχο να υπερασπιστεί τον Ολυμπιακό τίτλο του στους κρίκους και να γράψει άλλη μία σελίδα ένδοξης ιστορίας για την ελληνική γυμναστική, θα αναχωρήσει ο Λευτέρης Πετρούνιας για το Τόκιο, προκειμένου να συμμετάσχει στους 32ους Θερινούς Ολυμπιακούς Αγώνες.

Η αναχώρηση του Έλληνα πρωταθλητή από το αεροδρόμιο «Ελ. Βενιζέλος» είναι προγραμματισμένη για αύριο, Σάββατο 17 Ιουλίου στις 19:35, με την πτήση “QR 208” της “Qatar Airways” με προορισμό την Ντόχα, από όπου στην συνέχεια θα «πετάξει» για την ιαπωνική πρωτεύουσα.

Μαζί με τον «άρχοντα των κρίκων» στο Τόκιο θα βρεθούν ο προπονητής του Δημήτρης Ράφτης, η φυσικοθεραπεύτρια Ιβάνα Τζούριτς και ο γιατρός Οδυσσέας Παξινός, ενώ παρών στη διοργάνωση θα είναι επίσης ο διεθνής κριτής Νίκος Προβιάς έπειτα από πρόσκληση της FIG.

Ο Λευτέρης Πετρούνιας θα έχει την τιμή να είναι Σημαιοφόρος της ελληνικής ομάδας στην Τελετή Έναρξης των Ολυμπιακών Αγώνων μαζί με την πρωταθλήτρια της σκοποβολής Άννα Κορακάκη, την Παρασκευή 23 Ιουλίου.

Μία ημέρα αργότερα, το Σάββατο 24 Ιουλίου, θα διεξαχθεί στο “Ariake Gymnastics Centre” ο προκριματικός της ενόργανης γυμναστικής ανδρών, στον οποίον ο 30χρονος πρωταθλητής έχει κληρωθεί να αγωνιστεί στον 2ο από τους συνολικά τρεις ομίλους (08:30 - 11:00 ώρα Ελλάδας). 

Ο «χρυσός» Ολυμπιονίκης του Ρίο θα είναι ασφαλώς φαβορί για την είσοδο στην προνομιούχο οκτάδα του τελικού των κρίκων, ο οποίος θα πραγματοποιηθεί τη Δευτέρα 2 Αυγούστου (11:00 - 11:35 ώρα Ελλάδας) και προσδοκία όλων είναι να συνοδευτεί από άλλον έναν θρίαμβο για την ελληνική γυμναστική.

Το Δ.Σ. της Ελληνικής Γυμναστικής Ομοσπονδίας εύχεται καλή επιτυχία στον Λευτέρη Πετρούνια και σε ολόκληρη την Ολυμπιακή ομάδα που θα εκπροσωπήσει τη χώρα μας στο Τόκιο!

Το αναλυτικό πρόγραμμα της ενόργανης γυμναστικής στους Ολυμπιακούς Αγώνες (σε ώρες Ελλάδας):

ΣΑΒΒΑΤΟ 24 ΙΟΥΛΙΟΥ

04:00 - 06:30: Προκριματικός ανδρών, 1ος όμιλος

08:30 - 11:00: Προκριματικός ανδρών, 2ος όμιλος

13:30 - 16:00: Προκριματικός ανδρών, 3ος όμιλος

ΚΥΡΙΑΚΗ 25 ΙΟΥΛΙΟΥ

04:00 - 05:40: Προκριματικός γυναικών, 1ος όμιλος

05:55 - 07:35: Προκριματικός γυναικών, 2ος όμιλος

09:10 - 10:50: Προκριματικός γυναικών, 3ος όμιλος

11:05 - 12:45: Προκριματικός γυναικών, 4ος όμιλος

14:20 - 16:00: Προκριματικός γυναικών, 5ος όμιλος

ΔΕΥΤΕΡΑ 26 ΙΟΥΛΙΟΥ

13:00 - 15:45: Τελικός ομαδικού ανδρών

ΤΡΙΤΗ 27 ΙΟΥΛΙΟΥ

13:45 - 15:45: Τελικός ομαδικού γυναικών

ΤΕΤΑΡΤΗ 28 ΙΟΥΛΙΟΥ

13:15 - 15:50: Τελικός σύνθετου ατομικού ανδρών

ΠΕΜΠΤΗ 29 ΙΟΥΛΙΟΥ

13:50 - 15:50: Τελικός σύνθετου ατομικού γυναικών

ΚΥΡΙΑΚΗ 1 ΑΥΓΟΥΣΤΟΥ

11:00 - 11:35: Τελικός ασκήσεων εδάφους (Άνδρες)

11:45 - 12:20: Τελικός άλματος (Γυναίκες)

12:30 - 13:05: Τελικός πλάγιου ίππου (Άνδρες)

13:15 - 13:50: Τελικός ασύμμετρων ζυγών (Γυναίκες)

ΔΕΥΤΕΡΑ 2 ΑΥΓΟΥΣΤΟΥ

11:00 - 11:35: Τελικός κρίκων (Άνδρες)

11:45 - 12:20: Τελικός ασκήσεων εδάφους (Γυναίκες)

12:30 - 13:05: Τελικός άλματος (Άνδρες)

ΤΡΙΤΗ 3 ΑΥΓΟΥΣΤΟΥ

11:00 - 11:35: Τελικός δίζυγου (Άνδρες)

11:45 - 12:20: Τελικός δοκού ισορροπίας (Γυναίκες)

12:30 - 13:05: Τελικός μονόζυγου (Άνδρες)

ΤΟ ΓΡΑΦΕΙΟ ΤΥΠΟΥ

